Imtella' Frar 3, 2021 - Aġġornata 3 Ta' Frar, 2021 7:39pm Rapport: Massimo Axisa Nhar is-Sibt li ġej madwar 45,000 anzjan se jkunu qed jibbenefikaw minn żewġ miżuri tal-baġit għal din is-sena, u se jirċievu bejniethom aktar minn €15-il miljun. Dan ħabbru l-Ministru għall-Ġustizzja Soċjali, s-Solidarjetà, il-Familja u d-Drittijiet tat-Tfal Michael Falzon f'konferenza tal-aħbarijiet li matulha ġie spjegat kif se tkun qed titħaddem din il-miżura. Huwa qal kif l-ewwel waħda minn dawn il-miżuri hija l-Għotja lill-Anzjani, waqt li t-tieni miżura hija il-bonus għal dawk il-persuni li ma jkunux ħallsu biżżejed kontribuzzjonijiet biex jibbenefikaw minn pensjoni fissa. L-għotja lill-anzjani se jibbenefikaw minnha iktar minn 33,000 persuna, li bejniethom se jieħdu ħdax-il miljun ewro. Ġie spjegat kif anzjani li għandhom bejn 75 u 79 sena se jkunu qed jieħdu għotja ta' 300 ewro, waqt li anzjani li għandhom iktar minn 80 sena, se jibbenefikaw minn għotja ta' 350 ewro. Din se jibbenefikaw minnha dwark l-anzjani kollha li għandhom 75 sena 'l fuq, u li jgħixu fil-komunità, flimkien ma' dawk l-anzjani li jgħixu f'dar tal-anzjani privata. Il-Ministru qal kif it-tieni miżura se jkunu qed jibbenefikaw minnha 14-il elf persuna, li bejniethom se jieħdu madwar 4.3 miljun ewro. Il-persuni li matul ħajjithom ħallsu minn sena sa' inqas minn ħames snin f'kontribuzzjonijiet se jieħdu għotja ta' 250 ewro, waqt li dawk li ħallsu ħames snin jew iktar f'bollol se jieħdu għotja ta' 350 ewro fis-sena.